Oʻzbekiston Respublikasi davlat mustaqilligining oʻttiz toʻrt yillik bayramiga tayyorgarlik koʻrish va uni oʻtkazish toʻgʻrisida
(resolution, 2025-07-10)

Dunyodagi har bir davlatning milliy suvereniteti va mustaqilligi shu mamlakatning xalqaro huquq subyekti sifatida jahon hamjamiyatidan munosib oʻrin egallashi, oʻz xalqining tinch va farovon hayotini, uning eng muhim manfaatlarini taʼminlashga xizmat qiladigan mustahkam siyosiy-ijtimoiy zamin va kuch-qudrat manbaidir. Hech shubhasiz, 1991-yil 31-avgustda mard va olijanob xalqimizning xohish-irodasi va azmu qarori bilan qoʻlga kiritilgan milliy istiqlolimiz Yangi Oʻzbekistonni barpo etish yoʻlidagi barcha islohotlarimiz hal qiluvchi bosqichga kirayotgan bugungi tarixiy sharoitda har qachongidan ham muhim ahamiyat kasb etmoqda. Aynan mustaqillik, barcha siyosiy-huquqiy kafolatlarni oʻzida mujassam etgan holda, “Oʻzbekiston — 2030” strategiyamizni amalga oshirish, jamiyatimizda tinchlik, doʻstlik va hamjihatlik muhitini kuchaytirish, inson qadri, huquq va manfaatlarini taʼminlash, mintaqamizda yaxshi qoʻshnichilik aloqalarini yanada rivojlantirish, dunyo mamlakatlari bilan faol hamkorlik qilish, Vatanimizning xalqaro miqyosdagi obroʻ-eʼtiborini yuksaltirishda beqiyos tayanch boʻlib xizmat qilmoqda. Mamlakatimiz mustaqilligining ana shunday ulkan ahamiyatini inobatga olib, milliy istiqlolimizning oʻttiz toʻrt yillik shonli sanasini Yangi Oʻzbekistonning taraqqiyot darajasi, jahon maydonidagi obroʻ-eʼtiboriga har tomonlama munosib tarzda, yuksak saviyada nishonlash maqsadida qaror qilaman: 1. Madaniyat vazirligi, Respublika Maʼnaviyat va maʼrifat markazi, Yozuvchilar uyushmasi, Yoshlar ishlari agentligi tomonidan ishlab chiqilgan “Vatan uchun, millat uchun, xalq uchun!” degan ezgu gʻoyani oʻzida mujassam etgan Oʻzbekiston Respublikasi davlat mustaqilligining oʻttiz toʻrt yilligiga bagʻishlangan bayram tadbirlarining gʻoyaviy-badiiy konsepsiyasi (keyingi oʻrinlarda — Konsepsiya) 1-ilovaga* muvofiq maʼqullansin. 2. Oʻzbekiston Respublikasi davlat mustaqilligining oʻttiz toʻrt yillik bayramiga tayyorgarlik koʻrish va uni oʻtkazish boʻyicha respublika komissiyasi (keyingi oʻrinlarda — Respublika komissiyasi) tuzilsin hamda uning tarkibi 2-ilovaga muvofiq tasdiqlansin. 3. Respublika komissiyasi (A. Aripov): (a) Oʻzbekiston Respublikasi davlat mustaqilligining oʻttiz toʻrt yillik bayrami (keyingi oʻrinlarda — Mustaqillik bayrami) Qoraqalpogʻiston Respublikasi, viloyatlar markazlari va Toshkent shahrida, shuningdek, barcha shahar va tumanlar, qishloq va ovullarda munosib nishonlanishini taʼminlash uchun Konsepsiyaning asosiy maʼno-mazmuni va yoʻnalishlaridan kelib chiqqan holda tegishli chora-tadbirlar dasturlarining ishlab chiqilishi va bajarilishini taʼminlasin; (b) joylarda Mustaqillik bayramining yurtimiz taraqqiyoti va xalqimiz farovonligini taʼminlash borasidagi ahamiyatiga bagʻishlangan maʼnaviy-maʼrifiy anjumanlar, ochiq muloqot va suhbatlar, adabiy-badiiy kechalar, milliy kino kunlari, umumxalq sayillari, madaniyat va sport tadbirlarini samarali oʻtkazish maqsadida taniqli ilm-fan namoyandalari, ijodkorlar, madaniyat va sanʼat arboblari, sportchilar, jamoatchilik vakillaridan iborat targʻibot guruhlarini tashkil etsin hamda ularning aniq reja asosida faoliyat yuritishi uchun zarur shart-sharoit yaratib bersin; (v) mazkur yoʻnalishda belgilangan chora-tadbirlarning amalga oshirilishi yuzasidan har bir hudud, vazirlik va idora rahbarlarining hisobotlarini Respublika komissiyasi yigʻilishlarida muntazam ravishda eshitib borsin. 4. Qoraqalpogʻiston Respublikasi, viloyatlar va Toshkent shahrida oʻtkaziladigan asosiy bayram tadbirlarining dasturlarini tayyorlashga yuqori professional mahorat va tajribaga ega boʻlgan ssenarist va rejissorlar, yozuvchi va shoirlar, bastakor va baletmeysterlar, sahna rassomlari, isteʼdodli yosh ijrochilar, maqom va baxshichilik sanʼati vakillaridan iborat ijodiy guruhlar keng jalb etilsin. 5. Mustaqillik bayramiga bagʻishlangan chora-tadbirlarni amalga oshirishda quyidagi ustuvor yoʻnalishlarga alohida eʼtibor qaratilsin: (a) Yangi Oʻzbekistonni barpo etish boʻyicha sakkiz yil oldin boshlagan keng koʻlamli islohotlarimiz tufayli jamiyatimizning ijtimoiy-siyosiy manzarasi butunlay oʻzgarib borayotgani; (b) qisqa muddatda mamlakatimiz iqtisodiyoti shiddat bilan oʻsib, yalpi ichki mahsulotimiz hajmi tarixda birinchi marta 110 milliard AQSH dollaridan oshgani, “yashil” va innovatsion iqtisodiyotga oʻtish, muqobil energiya manbalarini yaratish boʻyicha ulkan dastur va loyihalar amalga oshirilayotgani; (v) yangilangan Konstitutsiyamizda belgilanganidek, Oʻzbekiston tobora inson qadri, uning huquq va manfaatlari ulugʻlanadigan ijtimoiy davlatga aylanib borayotgani, bandlikni taʼminlash, zamonaviy ish oʻrinlarini koʻpaytirish, kambagʻallikni qisqartirish, yordamga muhtoj toifalarni qoʻllab-quvvatlash boʻyicha davlat dasturlari katta ijobiy natijalar berayotgani; (g) taʼlim sohasidagi islohotlar ilgari tariximizda misli koʻrilmagan oʻzgarishlarga olib kelayotgani, maktabgacha taʼlim tizimida qamrov 2017-yildagi 27 foizdan hozirgi paytda 77 foizga, oliy taʼlimda esa 9 foizdan 42 foizga yetgani, yurtimizda ijod maktablari, ixtisoslashgan maktablar va Prezident maktablari kabi yangi modeldagi maktablar tizimi paydo boʻlgani; (d) sogʻliqni saqlash, ilm-fan, IT, madaniyat, adabiyot va sanʼat sohalari rivojiga ham katta eʼtibor berilayotgani, Parij Olimpiadasi va Paralimpiadasida sportchilarimiz ilk bor kuchli oʻn beshtalikdan joy olgani, futbol boʻyicha 17 yoshgacha oʻsmirlar jamoamiz, shuningdek, milliy terma jamoamiz Oʻzbekiston tarixida birinchi marta jahon chempionatiga yoʻllanmani qoʻlga kiritgani; (e) “Yoshlar — Yangi Oʻzbekiston bunyodkorlari” degan shior ostida navqiron avlodimizning zamonaviy bilim va kasb-hunarlar, ona tili bilan birga xorijiy tillarni, IT texnologiyalarini egallashlari, tadbirkorlik bilan shugʻullanishlari, isteʼdod va qobiliyatini roʻyobga chiqarishlari uchun har tomonlama qulay shart-sharoit yaratib berilayotgani, bunga javoban oʻgʻil-qizlarimiz turli sohalarda dastlabki quvonchli yutuqlarga erishayotganlari; (j) keyingi yillarda shahar va qishloqlarimiz jadal surʼatlar bilan obod boʻlib borayotgani, “Yangi Oʻzbekiston” uy-joy mavzelarini barpo etish, “Obod qishloq”, “Obod mahalla” dasturlari doirasida ulkan ishlar amalga oshirilayotgani, smart va innovatsion shaharsozlik asosida yangi shaharlar barpo etilib, ijtimoiy infratuzilma tarmoqlari rivojlanayotgani; (z) koʻp millatli va koʻp konfessiyali jamiyatimizdagi tinchlik, oʻzaro doʻstlik va hamjihatlik muhiti — bizning bebaho boyligimiz ekani, uni asrab-avaylash va mustahkamlash barchamizning muqaddas burchimiz boʻlib qolishi zarurligi; (i) “Armiya va xalq — bir tanu bir jondir!” degan shior asosida Qurolli Kuchlarimizning jangovar salohiyatini oshirish, mard va jasur askar va ofitserlarimizning jismoniy, maʼnaviy-ruhiy tayyorgarligini yuksaltirish, yoshlarni vatanparvarlik ruhida tarbiyalash borasidagi ishlar amalga oshirilayotgani; (k) Oʻzbekistonning Markaziy Osiyo mintaqasida yaxshi qoʻshnichilik, hamkorlik va integratsiya jarayonlarini kuchaytirishdagi oʻrni va nufuzi ortib, yangi bosqichga koʻtarilayotgani; (l) Yangi Oʻzbekistonning jahon hamjamiyatida ochiq, demokratik va dunyoviy davlat sifatidagi obroʻ-eʼtibori va nufuzi tobora yuksalib borayotgani. 6. Madaniyat vazirligi (O. Nazarbekov): (a) Respublika Maʼnaviyat va maʼrifat markazi, Yozuvchilar uyushmasi bilan birgalikda bir hafta muddatda Toshkent shahrida Mustaqillik bayramiga bagʻishlab oʻtkaziladigan asosiy bayram tadbirining dasturi va ssenariysini Konsepsiya asosida ishlab chiqsin hamda uni yuksak gʻoyaviy-badiiy saviyada tayyorlash choralarini koʻrsin; (b) Badiiy akademiya, Yozuvchilar uyushmasi, Jurnalistlar uyushmasi bilan birgalikda “Ona diyor — ranglar jilosida”, “Vatan uchun yashaylik!”, “Eng ulugʻ, eng aziz” kabi anʼanaviy koʻrik-tanlovlarni yuqori darajada oʻtkazishni taʼminlasin; (v) Kompozitorlar va bastakorlar uyushmasi, Yozuvchilar uyushmasi bilan birgalikda yurtimiz istiqlolini tarannum etadigan eng yaxshi qoʻshiq va musiqa asarlari tanlovlarining yakuniy bosqichini oʻtkazsin; (g) mazkur tanlovlarning gʻolib va sovrindorlarini Mustaqillik bayrami arafasida eʼlon qilish va tantanali ravishda taqdirlash choralarini koʻrsin. 7. Belgilab qoʻyilsinki, oʻtkaziladigan bayram tadbirlari: (a) Qoraqalpogʻiston Respublikasi va viloyatlarda — tegishli mahalliy budjetlarning qoʻshimcha manbalari hamda jismoniy va yuridik shaxslarning ixtiyoriylik asosidagi homiylik xayriyalari hisobidan; (b) Toshkent shahrida — Respublika komissiyasi tomonidan tasdiqlanadigan xarajatlar smetasiga muvofiq Oʻzbekiston Respublikasi respublika budjeti va Toshkent shahar mahalliy budjeti mablagʻlari hisobidan teng ulushlarda moliyalashtiriladi. 8. Oʻzbekiston Milliy teleradiokompaniyasi, Oʻzbekiston Milliy axborot agentligi, “Dunyo” axborot agentligi va boshqa ommaviy axborot vositalariga Mustaqillik bayramiga tayyorgarlik koʻrish va uni oʻtkazish boʻyicha amalga oshirilayotgan ishlarni keng yoritib borish tavsiya etilsin. 9. Ushbu qarorning ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti Administratsiyasi Ijtimoiy rivojlanish departamenti rahbari O.Q. Abdurahmonov zimmasiga yuklansin.